

ที่ มท ๐๘๑9.3/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. ๑๐๓๐๐

 เมษายน 2562

เรื่อง การใช้อำนาจหน้าที่ของกรมปศุสัตว์ และองค์กรปกครองส่วนท้องถิ่น ในการจัดการปัญหาสุนัขและ แมวจรจัด

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือสำนักงานคณะกรรมการกฤษฎีกา ด่วนที่สุด ที่ นร 0904/138

 ลงวันที่ 2 เมษายน 2562 จำนวน 1 ฉบับ

 ด้วยกรมส่งเสริมการปกครองท้องถิ่นได้รับแจ้งจากสำนักงานคณะกรรมการกฤษฎีกาว่า กรมปศุสัตว์ได้ขอหารือปัญหาข้อกฎหมายเกี่ยวกับหน้าที่และอำนาจของกรมปศุสัตว์และองค์กรปกครอง ส่วนท้องถิ่นในการจัดการปัญหาสุนัขจรจัด กรณีเทศบาลได้รับเรื่องร้องเรียนเป็นกรณีของสุนัขที่อยู่ในที่ดินของเอกชนแต่สุนัขนั้นไม่ปรากฏเจ้าของ เทศบาลจึงไม่สามารถใช้อำนาจตามมาตรา 29 และมาตรา 30 แห่งพระราชบัญญัติการสาธารณสุข พ.ศ. 2535 ได้ ทั้งนี้ คณะกรรมการกฤษฎีกา (คณะที่ ๑) ได้พิจารณา ข้อหารือร่วมกับกระทรวงเกษตรและสหกรณ์ (กรมปศุสัตว์) กระทรวงมหาดไทย (กรมส่งเสริมการปกครองท้องถิ่น) กระทรวงสาธารณสุข (กรมอนามัย) กรุงเทพมหานคร และเทศบาลตำบลเขาน้อย จังหวัดประจวบคีรีขันธ์ และมีความเห็นปรากฏตามบันทึกสำนักงานคณะกรรมการกฤษฎีกา เรื่องเสร็จที่ 421/2562 เรื่อง หน้าที่และอำนาจในการจัดการปัญหาสุนัขจรจัดของกรมปศุสัตว์และองค์กรปกครองส่วนท้องถิ่น กรณีเทศบาลตำบลเขาน้อย จังหวัดประจวบคีรีขันธ์ รายละเอียดปรากฏตามสิ่งที่มาด้วย

 กรมส่งเสริมการปกครองท้องถิ่น พิจารณาแล้วเพื่อการดำเนินงานในการจัดการปัญหาสุนัขและแมวจรจัดในพื้นที่องค์กรปกครองส่วนท้องถิ่นเป็นไปในแนวทางเดียวกัน จึงขอความร่วมมือจังหวัดแจ้งให้องค์กรปกครองส่วนท้องถิ่นทราบ

 จึงเรียนมาเพื่อโปรดพิจารณาดำเนินการต่อไป

 ขอแสดงความนับถือ

 อธิบดีกรมส่งเสริมการปกครองท้องถิ่น

กองสาธารณสุขท้องถิ่น

กลุ่มงานป้องกันโรคติดต่อ

โทรศัพท์ ๐ ๒๒๔๑ 7225

ผู้ประสานงาน นางบุณฑริก หิรัญบูรณะ 08 1174 3738

ร.อสถ. ................................

ผอ.กสธ. ...............................

หน.กง.ปร. ...............................

จนท. ...................................

 นางสาวสาวิตรี คล้ายจินดา